ky ky ky ky ky ky ky ky ky ky ky ky ky ky ky ky ky ky ky ky ky ky ru ky ky ky ky ky ky ru ky ky en ky ru ru ru en
газета "Кутбилим" на кыргызском языке • №27-28, 28.08.08. • "Кутбилим" гезити, кыргызча... •
Билим берүү жана илим министрлигинин атынан жана жеке өзүмдүн атымдан Сиздерди жаңы окуу жылынын башталышына туура келүүчү Билим күнү менен куттуктайм. Биринчи сентябрда республиканын бардык мектептери эшигин кең ачат да, 1 миллиондон ашуун окуучу өздөрүнүн билим очогуна келет. 96 миң бөбөк алгач ирет мектеп босогосун аттайт.
1-сентябрь ар бир окуучунун эсинде эң жаркын жана шаңдуу күн катары калат.
1-сентябрда Силер үчүн биринчи ирет мектеп коңгуроосу жаңырат. Эбегейсиз зор, түркүн түстүү дүйнө менен тааныша баштайсыңар. Билим алуу, жакшылык данегин өстүрүү, өлкө келечегине өз салымыңарды кошуу - бул эң татыктуу жол.
Турмуш жолуна алгачкы кадам шилтеген бул сапар ар бириңер үчүн дайым байсалдуу болсун.
Мектеп силерге жылуу, жайлуу үй болот да, анда мыкты досторуңарды табасыңар, сүйүктүү мугалимдериңерден таалим алып өсөсүңөр деп үмүттөнөм.
Окуу силердин ар бириңер үчүн эң олуттуу иш, ал өжөрлүктү, эрктүүлүктү талап кылат. Билим данеги келечекте ажайып мөмөсүн берет, аны пайдалана билүү гана керек.
Билим алуу - бул маалыматтарды билүү, билгичтиктер жана кесипкөйлүккө жетишүү эле эмес. Бул Мекенди сүйүү, анын маданиятын, тарыхын терең окуп-үйрөнүү, өз мамлекетиңдин чыныгы атуулу болууну да билдирет.
Силердин талыкпас эмгегиңер мыкты билим алып, Кыргызстандын татыктуу жарандары болушуңарга өбөлгө түзөт. Силердин ийгилигиңер жана жетишкендиктериңер - бул биздин мамлекеттин келечегине кошкон салымыңар.
Үмүт-тилегиңер акталсын! Кайратыңардан жазбагыла, көптөгөн жылдар бою зор иштерди жасоо үчүн ишеним күчү силерге дем берип турсун! Чың ден соолукта бакыбат жашап, бактылуу, мыкты окугула да, бардык максаттарыңарга жеткиле!
Урматтуу мугалимдер жана ата-энелер!
Келечек муунду тарбиялап окутуу ишиндеги эң изги тилектерибиздин, асыл мүдөөлөрүбүздүн орундалуусуна Сиздер - биздин мамлекеттин мугалимдери жана ата-энелер өбөлгө түзөсүздөр деп ишенебиз.
Кыргызстандын билим берүү тутумунда окуучуларды окутуп-тарбиялоо ишине ата-энелер менен жергиликтүү коомдоштуктардын катышуусуна негизделген демократиялашуу процесси жүрүп жатат. Бул жааттагы бардык өзгөрүүлөрдүн ийгиликтери мугалимдердин кесиптик чеберчилигине, жоопкерчилигине жана мекенчилдигине, ата-энелердин жигердүү колдоосуна, жергиликтүү коомдоштуктар менен жарандык коомдун көмөгүнө жараша болоору анык.
Биз сиздердин бул изги ишке чын ыкластуу, жоопкерчиликтүү мамиле жасооңуздарды күтөбүз.
Өлкө жетекчилиги жана Билим берүү жана илим министрлиги ар бир мектепте окутуу ишин өркүндөтүү жана жакшыртуу үчүн зарыл шарттарды түзүүгө бардык күч-аракетин жумшай берет.
Сиздерди Билим күнү жана жаңы окуу жылынын башталышы менен куттуктайм!
Баарыңыздарга чыгармачыл ийгилик, чың ден соолук жана бакыт каалайм!
Кыргыз Республикасынын билим берүү жана илим министри, профессор.
Жаңы окуу жылы "Менин сүйүктүү Кыргызстаным" деген чакырык менен башталат
Билим күнүндө Улуттук телеканалда "Менин сүйүктүү Кыргызстаным" деген темада биринчи сабак көрсөтүлөт. Аны билим берүү жана илим министри Ишенгүл Болжурова өтөт.
1-сентябрда адаттагыдай эле саат 9дан 10го чейин бардык билим берүү мекемелеринде салтанаттуу жыйындар өткөрүлөт. Ал эми жаңы өсүп келе жаткан балдарды патриоттуулукка, ата-мекенин сүйүүгө чакырган биринчи сабак билим күнүндө саат 10.00до эфирден көрсөтүлөт.
Биринчи сабак 30 мүнөткө созулуп, анда кыргыз жеринин, элинин тарыхы, маданияты жана жаратылышы даңазаланат.
Министрликтин коллегиясы болуп өттү
Кечээ Билим берүү жана илим министрлигинин кезектеги отуруму болду. Анда 2008-жылдын өткөн 8 айында министрликтин структуралык бөлүктөрү тарабынан коллегия чечимдеринин аткарылышы, 2008-2009-жаңы окуу жылына даярдык, "Жалпы билим берүүчү мекеме, уюмдарындагы ата-энелер комитеттери жөнүндө" жобо жана улуттук куррикулумду бекитүү маселелери талкууланды. Бул тууралуу материалды гезиттин кийинки санынан окуй аласыздар.